| Medaljeoversikt |
| --- |
| Friidrett Lag-EM i friidrett (third league) |
| Bronse | Tblisi 2014 | 800 m |
| Friidrett Europalekene |
| Gull | Baku 2015 | 800 m |
| De europeiske småstatslekene |
| Gull | San Marino 2017 | 1500 m |
| Gull | Reykjavik 2015 | 4x400 m |
| Bronse | Reykjavik 2015 | 800 m |
| Sølv | Luxembourg 2013 | 400 m |
| Sølv | Luxembourg 2013 | 800 m |
| Sølv | Luxembourg 2013 | 4x400 m |
| Gull | Luxembourg 2009 | 4x400 m |
| Bronse | Luxembourg 2009 | 800 m |

**Charline Mathias** (født 23. mai 1992) er en luxembourgsk friidrettsutøver som konkurrerer i mellomdistanseløp. Hennes fremste internasjonale meritter er gull på 800 meter i Europalekene 2015 og gull på 1500 meter i De europeiske småstatslekene 2017.

Idrettskarriere
---------------

### 2009

Mathias deltok i De europeiske småstatslekene 2009, og fikk der to medaljer. Individuelt fikk hun bronse på 800 meter, bak Stella Christoforou og Martine Nobili. I tillegg deltok hun på 4 × 400 meter stafett, der Luxembourg vant gull. Samme år deltok hun i Ungdoms-VM i friidrett 2009, men ble der slått ut i semifinalene på 800 meter, med 16. beste tid.

I European Youth Olympic Festival 2009 deltok hun på 800 meter, og endte på sjetteplass.

### 2010

I junior-VM i friidrett 2010 løp hun på 2:09,73 i sitt innledningsheat på 800 meter, og gikk ikke videre til semifinalene.

### 2013

Hun vant tre medaljer i De europeiske småstatslekene 2013. Individuelt fikk hun sølv på 400 og 800 meter, der begge distansene ble vunnet av islandske Aníta Hinriksdóttir. Hun satte nasjonal rekord på 400 meter, med tiden 54,93, og hun satte også ny personlig rekord på 800 meter, med tiden 2.05,80. I tillegg kom Luxembourg på andreplass på 4 × 400 meter stafett, med Mathias på laget.

I juli deltok hun i U23-EM i friidrett 2013, men fikk 17. beste tid i innledningsheatene, og gikk dermed ikke til finalen. I Jeux de la Francophonie 2013 fikk hun 13. beste tid i innledningsheatene, og gikk ikke til finalen, og Luxembourg kom på femteplass på 4 × 400 meter.

### 2014

Luxembourg konkurrerte i *third league* i Lag-EM i friidrett 2014, og Mathias kom der på tredjeplass på 800 meter. Dette ga 13 poeng i lagkonkurransen, der Luxembourg kom på sjetteplass totalt, og beholdt med det sin plass i denne divisjonen.

Hun deltok også i EM i friidrett 2014, der hun løp på 2.03,43 i innledningsheatet, som var 16. beste tid, men ble ikke blant de 16 som gikk videre til semifinalene. 

### 2015

Mathias vant sin første individuelle internasjonale gullmedalje i 2015, da hun vant 800 meter i De europeiske småstatslekene 2015 på Island. Her fikk også Luxembourg bronse på 4 × 400 meter stafett.

Hun deltok i friidrett under Europalekene 2015, og vant der 800 meter. Her ble det ikke delt ut medaljer i enkeltøvelser, og Luxembourg kom på syvendeplass i lagkonkurransen. Den 21. juli satte hun luxembourgsk rekord på 800 meter, i et stevne i Bellinzona i Italia, med tiden 2.01,30.

Hun representerte landet sitt under VM i friidrett 2015 i Beijing, der hun ble slått ut i de innledende rundene på 800 meter.

### 2016

Hun deltok i Sommer-OL 2016 i Rio de Janeiro. På 800 meter løp hun på 2.09,30 i innledningsheatet, og gikk ikke videre i konkurransen.

### 2017

I EM i friidrett innendørs 2017 i Beograd ble hun slått ut i semifinalen, der hun løp på 2.05,93.

I mai deltok hun i De europeiske småstatslekene 2017, og vant 1500 meter med ny mesterskapsrekord på 4.21,59.

Referanser
----------

1. ↑   World Athletics Database, World Athletics utøver-ID 249696[Hentet fra Wikidata]
2. ↑  Cyprus 2009 - *XIII Games of the Small States of Europe*, besøkt 7. juni 2017.
3. ↑  IAAF - *6th IAAF World Youth Championships - 800 metres girls - semi finals*, besøkt 7. juni 2017.
4. ↑  European Athletics - *European Athletics U23 Championships - Tampere 2013*, besøkt 8. juni 2017.
5. ↑  European Athletics - *European Athletics Team Championships Third League - Tblisi 2014*, besøkt 8. juni 2017.
6. ↑  Iceland 2015 - *Úrslit*, besøkt 8. juni 2017.
7. ↑  Delano - *Rio: Charline Mathias* Arkivert 24. august 2016 hos Wayback Machine. besøkt 8. juni 2017.
8. ↑  «Results of Beijing IAAF World Championships». Arkivert fra originalen 3. februar 2017. Besøkt 4. september 2015.

Kilder
------

* Nasjonale rekorder utendørs Arkivert 21. november 2015 hos Wayback Machine.
* Nasjonale rekorder innendørs Arkivert 21. november 2015 hos Wayback Machine.

Eksterne lenker
---------------

* (en) Charline Mathias – Olympics.com Rediger på Wikidata

* (en) Charline Mathias – Olympic.org Rediger på Wikidata

* (en) Charline Mathias – Olympedia Rediger på Wikidata

* (en) Charline Mathias – Sports-Reference (OL-resultater – arkivert) Rediger på Wikidata

* (en) Charline Mathias – World Athletics Rediger på Wikidata
* (en) Profil hos European Athletics
* (en) Profil hos All-Athletics Arkivert 8. juni 2017 hos Wayback Machine.